Opettajien palkkaus puhututtaa tällä hetkellä Suomessa. Kuva: Pekka Peura

Väittely suomalaisten opettajien palkkatasosta kiihtyy. Keskustelun pyöräytti viime viikolla vauhtiin Opetusalan ammattijärjestö OAJ:n puheenjohtaja Olli Luukkainen, joka väläytti opettajalakon mahdollisuutta, ellei opettajien palkkoihin saada lähivuosina satojen eurojen korotuksia.



Työnantajia edustavan Sivistystyönantajien mielestä opettajien palkat ovat Suomessa hyvällä tasolla.



– On kaksi lähtökohtaa arvioida palkkoja. Toinen on vertailu samalla koulutustasolla oleviin muilla aloilla työskenteleviin ihmisiin. Toisaalta suomalaisilla opettajilla on paremmat palkat kuin opettajilla Ruotsissa. Muiden maiden osalta vertailussa pitää tietenkin ottaa ostovoima huomioon, mutta Ruotsissa opettajien palkat jäävät ostovoimankin huomioon ottaen matalammiksi kuin Suomessa, sanoo työmarkkinajohtaja Anne Somer Sivistystyönantajista.

Somer huomauttaa, että OAJ pitää paljon meteliä työehtosopimusten minimipalkoista.



– Ikälisät kartuttavat opettajien palkkoja nopeasti. Alle kolmentuhannen euron keskiarvopalkkoja ei opettajilla ole, Somer toteaa Lännen Medialle.



Tilastokeskuksen mukaan peruskoulun alaluokkien ja lastentarhanopettajien kuukausipalkan keskiarvo vuonna 2015 oli 3 123 euroa ja mediaanipalkka 3 009 euroa.



Lukion ja peruskoulun yläluokkien aineenopettajilla keskiarvopalkka oli 3 877 euroa ja mediaanipalkka 3 902 euroa.



Mediaanipalkka tarkoittaa sitä, että puolet ryhmään kuuluvista työntekijöistä ansaitsee sitä enemmän ja puolet sitä vähemmän.



Ammatillisen koulutuksen opettajilla keskiarvopalkka oli 3 849 euroa ja mediaanipalkka 3 822 euroa.



– Moniin korkeakoulutettuihin verrattuna opettajat ansaitsevat keskimäärin hyvin, Somer arvioi.



Lomat otettava huomioon



Työnantajan mielestä opettajien palkkojen puntaroinnissa pitää ottaa huomioon myös muut työsuhteen ehdot.



–Opettajillahan ei ole varsinaisia vuosilomia, vaan heillä on keskeytysajat. Luonnollisesti tiedämme, että ne ovat pitkät. On syysloma, hiihtoloma ja koko kesän mittainen pitkä keskeytysaika, Somer painottaa.



Sivistystyönantajat pitää neuvotteluaseman kärjistämistä ikävänä asiana.



– Neuvotteluosapuolet voivat yhteisesti vaikuttaa opettajien palkkaukseen työehtosopimusten uudistamisen kautta. Esimerkiksi palkkausjärjestelmän uudistaminen olisi tie opettajien henkilökohtaisen suoriutumisen huomioon ottavan järjestelmän luomiseen, Somer esittää.



Osapuolet neuvottelevat opetusalan palkoista ja muista mahdollisista tes-muutoksista ensi tammikuussa. Neuvottelut alkavat tämän vuoden loppupuolella.